Radu Drăgușin, dedicat pentru Tottenham. Compromisurile pe care trebuie să le facă fotbalistul
- Moraru Iulia
- 25 martie 2024, 10:08
Radu Drăgușin a semnat la începutul anului un contract cu Tottenham, iar de atunci a avut și câteva apariții pe teren. Agentul său, Florin Manea, a dezvăluit cum s-a adaptat fotbalistul la echipa engleză.
Acesta a declarat că fotbalistul român este complet concentrat pe cariera sa. Se antrenează intens, evită să iasă în cluburi sau să petreacă timp în oraș și depune eforturi maxime pentru a-și îmbunătăți performanțele în fotbal.
Radu Drăgușin s-a integrat foarte bine la Tottenham
"Nu a ieșit deloc în Londra, să iasă prin cluburi sau să plece pe undeva. Nu știu nici dacă a ieșit de două ori să mănânce în oraș. Nu iese. Am ieșit noi de două ori la un restaurant.
Pleacă la 9 dimineața și vine pe la 3, 3 jumate după amiază. Pentru că bagă zilnic 2 ore în plus de sală, plus o oră pe teren. Nu e chiar foarte ușor. E ca și cum ai avea un serviciu. Trage și trage", a declarat Florin Manea pentru Fanatik.
Potrivit acestuia, Radu Drăgușin resimte și presiunea legată de națională și Campionatul European, tocmai pentru că își dorește foarte mult să reușească.
Fotbalistul, motivat de meciurile sub presiune
Florin Manea a mai dezvăluit că după partida câștigată de Tottenham cu Aston Villa, Drăgușin a fost extrem e fericit, mai ales pentru că își dorea să joace în Premier League.
Agentul fotbalistului a mai menționat că și-a intrat deja în ritmul echipei și nu i se mai pare la fel de greu ca la început. De altfel, Radu Drăgușin resimte diferența de calitate între echipe.
"Cred că a avut emoții pozitive. Mi-a zis că îi place să joace sub presiune, asta îi place lui și îl motivează treaba asta. Ei sunt foarte ok ca și grup și lui îi place acolo.
Antrenorul a vorbit mereu cu el și i-a spus să stea liniștit că totul va fi în regulă, să aibă răbdare. Mâine avea stabilită o masă cu directorul sportiv, dar nu mai am ce să aflu.
Ei aveau un plan bine stabilit. Trebuia să își aștepte rândul și să își ajute echipa. Era normal, pentru că cei doi fundași au jucat foarte bine împreună și era greu să îi scoți. Dintr-un punct de vedere, nu era normal să îi scoți", a mai spus agentul fotbalistului român.
Radu Drăgușin, lăudat de echipă
De altfel, Florin Manea spune că toți colegii de echipă s-au bucurat pentru Drăgușin după victoria cu Aston Villa, mai ales pentru că îl văd cât de dedicat e în fiecare zi la antrenamente.
"Pentru ei nu e o surpriză așa de mare, faptul că a jucat bine. Îl văd zi de zi la antrenamente.
Vorbeam cu cineva din club și mi-a spus că se antrenează excepțional. Nu ai ce să-i reproșezi. La antrenament e ca la meci pentru Radu. Așa ne-am propus noi de mulți ani. Cum te antrenezi, așa joci", a declarat Florin Manea, agentul lui Radu Drăgușin.